CELEX: 32021D1484
Language: hu
Date: 2021-09-08 00:00:00
Title: A Bizottság (EU) 2021/1484 végrehajtási határozata (2021. szeptember 8.) „A közös kereskedelempolitika összhangja az uniós szerződésekkel és a nemzetközi joggal” elnevezésű javasolt polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vételére irányuló kérelemről (az értesítés a C(2021) 6607. számú dokumentummal történt) (Csak az angol nyelvű szöveg hiteles)

2021.9.16.   
               
               
                  HU
               
               
                  Az Európai Unió Hivatalos Lapja
               
               
                  L 328/1
               
            
         A BIZOTTSÁG (EU) 2021/1484 VÉGREHAJTÁSI HATÁROZATA
         (2021. szeptember 8.)
         „A közös kereskedelempolitika összhangja az uniós szerződésekkel és a nemzetközi joggal” elnevezésű javasolt polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vételére irányuló kérelemről
         
            
               (az értesítés a C(2021) 6607. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai polgári kezdeményezésről szóló, 2019. április 17-i (EU) 2019/788 európai parlamenti és tanácsi rendeletre (1) és különösen annak 6. cikke (2) és (3) bekezdésére,
         mivel:
         
                     (1)
                  
                  
                     2019. július 5-én„A közös kereskedelempolitika összhangja az uniós szerződésekkel és a nemzetközi joggal” elnevezésű javasolt európai polgári kezdeményezés nyilvántartásba vételére irányuló kérelmet nyújtottak be a Bizottsághoz.
                  
               
                     (2)
                  
                  
                     2019. szeptember 4-én a Bizottság elfogadta az (EU) 2019/1567 határozatot (2), amellyel elutasította a polgári kezdeményezés nyilvántartásba vételét.
                  
               
                     (3)
                  
                  
                     A határozat ellen fellebbezést nyújtottak be a Törvényszékhez. A Törvényszék 2021. május 12-i T-789/19. számú (3) ítéletében megsemmisítette az (EU) 2019/1567 határozatot azon az alapon, hogy a Bizottság nem tett eleget a megfelelő indokolásra vonatkozó kötelezettségének. Nevezetesen a Bizottság nem fejtette ki, hogy a javasolt jogi aktus egyetlen lehetséges jogalapja miért az Európai Unió működéséről szóló szerződés (EUMSZ) 215. cikke volt és az ilyen jogi aktus miért nem tartozik a közös kereskedelempolitika hatálya alá és ezért miért nem lehetett az EUMSZ 207. cikke alapján elfogadni.
                  
               
                     (4)
                  
                  
                     A T-789/19. ítéletben foglaltak teljesítéséhez szükséges intézkedések meghozatala érdekében a szóban forgó polgári kezdeményezés nyilvántartásba vételére irányuló kérelemről szóló új határozatot kell elfogadni.
                  
               
                     (5)
                  
                  
                     Az (EU) 2019/1567 határozat elfogadásakor alkalmazandó 211/2011/EU európai parlamenti és tanácsi rendelet (4)2020. január 1-jei hatállyal hatályát vesztette, és helyébe az (EU) 2019/788 rendelet lépett. Ezért a nyilvántartásba vétel iránti kérelmet most az új jogi keret alapján kell elbírálni.
                  
               
                     (6)
                  
                  
                     A Bizottság 2021. június 8-án az (EU) 2019/788 rendelet 6. cikkének (4) bekezdésével összhangban tájékoztatta a szervezői csoportot, hogy értékelése szerint az említett rendelet 6. cikke (3) bekezdésének a), d) és e) pontjában meghatározott nyilvántartásba vételi követelmények teljesülnek és hogy a 6. cikk (3) bekezdésének b) pontjában meghatározott követelmény nem alkalmazandó. Mivel azonban a 2019. július 5-i kérelemben megfogalmazott, kezdeményezés szövege nem tette lehetővé a Bizottság számára annak megállapítását, hogy a kezdeményezés teljesíti-e a 6. cikk (3) bekezdésének c) pontjában foglalt követelményt, ezért a Bizottság felszólította a szervezőket, hogy pontosítsák kezdeményezésüket.
                  
               
                     (7)
                  
                  
                     A Bizottság előzetes értékelése szerint úgy tűnik, hogy a kezdeményezés uniós korlátozó intézkedések (szankciók) elfogadására irányul és ezért úgy tűnik, hogy az EUMSZ 215. cikke hatálya alá tartozik, ami előzetes feltételként előírja, hogy a Tanács az Európai Unió működéséről szóló szerződés V. címének 2. fejezetével (a közös biztonság- és védelempolitikára vonatkozó különös rendelkezések) összhangban határozatot fogadjon el. A Bizottság kifejtette, hogy a Tanács előzetes határozatának hiányában nem tehet javaslatot, és a javaslatot mindenesetre az Unió külügyi és biztonságpolitikai főképviselőjével közösen kellene előterjeszteni. Jelezte továbbá, hogy a kezdeményezés szövegéből nem egyértelmű, hogy annak egyetlen célja-e a megszállt területeken található illegális településekről származó termékekre vonatkozó általános tilalom vagy hogy az Unió határán egyéb szabályozási formákat is terveznek-e. Végezetül a Bizottság felkérte a szervezőket, annak tisztázására, hogy a kezdeményezés területspecifikus-e vagy egy általános tilalomra irányul-e anélkül, hogy egy adott országot vagy területet célozna meg.
                  
               
                     (8)
                  
                  
                     2021. július 17-én a szervezők levelet küldtek a Bizottság szolgálatainak, amelyben pontosították kezdeményezésük célkitűzéseit. Elmagyarázták, céljuk annak elérése, hogy az uniós kereskedelempolitika csak olyan területekkel kapcsolatban valósuljon meg, amelyek „jogilag érvényesek” és azt „kívánják, hogy az uniós kereskedelempolitika biztosítsa, hogy pontosan a nemzetközi jogból eredő korlátozások miatt ne történjen kereskedelem olyan területekkel, amelyeket erőszak alkalmazásával illegálisan szálltak meg vagy szereztek meg”.
                  
               
                     (9)
                  
                  
                     2021. augusztus 10-én a kezdeményezés kis mértékben módosított változatát nyújtották be a Bizottságnak.
                  
               
                     (10)
                  
                  
                     A kezdeményezés céljai a következők: „A megszállók megszállt területeken letelepedett vagy ott működő szervezeteivel folytatott kereskedelmi ügyletek szabályozására törekszünk az onnan származó termékek uniós piacra való belépésének megakadályozásával.” A Bizottságnak a Szerződések őreként az uniós jog minden területén, így a közös kereskedelempolitika tekintetében is biztosítania kell az uniós politika következetes összhangját az alapvető jogokkal és a nemzetközi joggal. Annak érdekében, hogy megőrizze a belső piac integritását, és ne segítse elő vagy támogassa jogszerűtlen helyzetek fenntartását, a közös kereskedelempolitikán alapuló jogi aktusokra irányuló javaslatokat kell tennie annak megakadályozása érdekében, hogy az uniós jogalanyok a megszállt területeken lévő illegális településekről származó termékeket importáljanak, vagy oda exportáljanak.”
                  
               
                     (11)
                  
                  
                     Amennyiben a kezdeményezés arra kéri a Bizottságot, hogy olyan jogi aktusra irányuló javaslatot nyújtson be, amely biztosítja, hogy az Európai Unió nem kereskedik a megszállók nemzetközi jog szerint megszállt területeken letelepedett vagy ott működő szervezeteivel, a kezdeményezés olyan intézkedést szorgalmaz, amely az uniós kereskedelmet általános módon szabályozza, anélkül, hogy bármilyen konkrét országra vagy területre irányulna. A következetes ítélkezési gyakorlat szerint az olyan intézkedés, amely „kifejezetten a nemzetközi kereskedelmi kapcsolatokat érinti, amennyiben a célja e kapcsolatok előmozdítása, elősegítése vagy szabályozása, és azokra közvetlen és azonnali hatást gyakorol” (5) a közös kereskedelempolitika hatálya alá tartozik és az EUMSZ 207. cikkén kell alapulnia. Ebben a vonatkozásban úgy tűnik, hogy a kezdeményezésben előirányzott intézkedés export és import tilalmak életbe léptetését vagy a nemzetközi jog szerint megszállt területekkel szembeni korlátozásokat tenne szükségessé. Az ilyen intézkedés tehát konkrét kapcsolatban állna (6) a nemzetközi kereskedelemmel és következésképpen az EUMSZ 207. cikkének hatálya alá tartozna, még akkor is, ha külpolitikai célokat követ (7).
                  
               
                     (12)
                  
                  
                     A szervezők 2021. július 17-i levelében foglalt pontosításai és a némileg módosított kezdeményezés alapján a Bizottság úgy értelmezi, hogy a módosított kezdeményezés felkéri a Bizottságot a Szerződés 207. cikke szerinti jogi aktusra irányuló olyan javaslat benyújtására, amely biztosítja, hogy az uniós kereskedelem ne valósulhasson meg a megszállók megszállt területeken letelepedett vagy ott működő szervezeteivel, tehát a kezdeményezés általános jellegű kereskedelmi intézkedést szorgalmaz és amely nem egy adott országra vagy területre vonatkozik.
                  
               
                     (13)
                  
                  
                     Annak érdekében, hogy a potenciális aláírók megérthessék a nyilvántartásba vett kezdeményezést, a szervezői csoportnak gondoskodnia kell arról, hogy a kezdeményezés részleteit az (EU) 2019/788 rendelet III. mellékletében meghatározott formanyomtatványokon, valamint a központi online gyűjtési rendszerben vagy adott esetben az egyéni online gyűjtési rendszerben tegyék közzé azon megjegyzés feltüntetésével, hogy a kezdeményezés olyan intézkedést szorgalmaz, amely általános módon szabályozza az EU nemzetközi kereskedelmét, anélkül, hogy bármely konkrét országra vagy területre irányulna.
                  
               
                     (14)
                  
                  
                     A fenti okokból, az (EU) 2019/788 rendelet 6. cikke (3) bekezdésének c) pontja értelmében a kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot terjesszen elő.
                  
               
                     (15)
                  
                  
                     Ez a következtetés nem érinti annak vizsgálatát, hogy ebben az esetben teljesülnének-e a Bizottság fellépéséhez szükséges konkrét tényszerű és tartalmi feltételek, többek között az arányosság elvével való összeegyeztethetőség.
                  
               
                     (16)
                  
                  
                     A szervezői csoport megfelelő bizonyítékot szolgáltatott arra vonatkozóan, hogy megfelel az (EU) 2019/788 rendelet 5. cikkének (1) és (2) bekezdésében meghatározott követelményeknek, valamint az említett rendelet 5. cikke (3) bekezdésének első albekezdésével összhangban kijelölte a kapcsolattartó személyeket.
                  
               
                     (17)
                  
                  
                     A kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az Európai Unióról szóló szerződés 2. cikkében foglalt értékeivel és az Európai Unió Alapjogi Chartájában rögzített jogokkal.
                  
               
                     (18)
                  
                  
                     Következésképpen, amennyiben „A közös kereskedelempolitika összhangja az uniós szerződésekkel és a nemzetközi joggal” elnevezésű kezdeményezés céljai tartalmazzák a kért kiegészítő információkat, a kezdeményezés megfelel az (EU) 2019/788 rendelet 6. cikkének (3) bekezdésében meghatározott valamennyi követelménynek, és ezért nyilvántartásba kell venni.
                  
               ELFOGADTA EZT A HATÁROZATOT:
         
            1. cikk
            „A közös kereskedelempolitika összhangja az uniós szerződésekkel és a nemzetközi joggal” elnevezésű európai polgári kezdeményezés nyilvántartásba vételre kerül, a kezdeményezés célkitűzéseire vonatkozó alábbi kiegészítő információkkal: „A kezdeményezés ezért felkéri a Bizottságot, hogy nyújtson be a közös kereskedelempolitika keretében egy olyan jogi aktusra irányuló javaslatot, amely általános jellegű és nem egy adott országra vagy területre irányul.”
            A szervezői csoport közzéteszi a kezdeményezés részleteit az (EU) 2019/788 rendelet III. mellékletében előírt formanyomtatványokon szereplő formában, valamint a központi online gyűjtési rendszerben vagy adott esetben az egyéni online gyűjtési rendszerben.
            A Bizottság a kezdeményezés nyilvántartásba vételére vonatkozóan közzéteszi ugyanezeket az információkat a nyilvántartásban.
         
         
            2. cikk
            E határozat címzettje „A közös kereskedelempolitika összhangja az uniós szerződésekkel és a nemzetközi joggal” elnevezésű kezdeményezés szervezői csoportja, amelyet kapcsolattartó személyként Tom MOERENHOUT és Giovanni FASSINA képvisel.
         
         
            Kelt Brüsszelben, 2021. szeptember 8-án.
            
               
                  a Bizottság részéről
               
               Věra JOUROVÁ
               
                  alelnök
               
            
         
         
            (1)  HL L 130., 2019.5.17., 55. o.
         
         
            (2)  A Bizottság (EU) 2019/1567 határozata (2019. szeptember 4.) „A közös kereskedelempolitika összhangja az uniós szerződésekkel és a nemzetközi joggal” elnevezésű javasolt polgári kezdeményezésről (HL L 241., 2019.9.19., 12. o.).
         
            (3)  A Törvényszék 2021. május 12-i ítélete, Tom Moerenhout és társai kontra Európai Bizottság., T-789/19, ECLI:EU:T:2021:260.
         
            (4)  Az Európai Parlament és a Tanács 211/2011/EU rendelete (2011. február 16.) a polgári kezdeményezésről (HL L 065., 2011.3.11., 1. o.).
         
            (5)  A Bíróság 2013. október 22-i ítélete, Európai Bizottság kontra az Európai Unió Tanácsa, C-137/12, ECLI:EU:C:2013:675, 57. pont, és 2013. július 18-i ítélete, Daiichi Sankyo és Sanofi-Aventis Deutschland, C-414/11, ECLI:EU:C:2013:520, 51. pont.
         
            (6)  A Bíróság 2/15. sz. véleménye, 2017. május 16., Szingapúrral kötendő szabadkereskedelmi megállapodás, ECLI:EU:C:2017:376, 37. pont.
         
            (7)  A Bíróság 1995. október 17-i ítélete, Werner, C-70/94, ECLI:EU:C:1995:328, 10. pont, és 1995. október 17-i ítélete, Leifer, C-83/94, ECLI:EU:C:1995:329, 10. pont.